

**ΔΕΛΤΙΟ ΤΥΠΟΥ**

**06/05/2025**

**Ενδυναμώνοντας τις Γυναίκες στον Αγροδιατροφικό Τομέα: Επιτυχημένη Εκδήλωση από το Πανεπιστήμιο Θεσσαλίας και το AWomanCanBe.org**

Το Πανεπιστήμιο Θεσσαλίας, σε συνεργασία με τον οργανισμό “[AWomanCanBe.org](https://www.awomancanbe.org/)”, διοργάνωσε με μεγάλη επιτυχία μια [επιμορφωτική εκδήλωση](https://www.uth.gr/news/panepistimio-thessalias-brisketai-stin-kardia-toy-programmatos-endynamosis-gynaikon-ston-tomea-tis) αφιερωμένη στις γυναίκες που επιχειρούν ή ενδιαφέρονται να δραστηριοποιηθούν στον Αγροδιατροφικό τομέα. Η εκδήλωση συγκέντρωσε πλήθος συμμετεχουσών με ενεργό ενδιαφέρον για την επιχειρηματικότητα και την καινοτομία στον συγκεκριμένο κλάδο.

Σκοπός της εκδήλωσης ήταν η ενημέρωση για το ευρωπαϊκό πρόγραμμα **Empowering Women in Agrifood (EWA) 2025**, που υλοποιείται από τον [ευρωπαϊκό οργανισμό EIT Food](https://www.eitfood.eu/) σε συνεργασία με το “AWomanCanBe.org”, δίνοντας τη δυνατότητα σε γυναίκες να ενισχύσουν τις επιχειρηματικές τους δεξιότητες και να αναπτύξουν βιώσιμες ιδέες στον τομέα της αγροδιατροφής υποβάλλοντας την [αίτηση συμμετοχή τους στο πρόγραμμα](https://www.f6s.com/ewa-2025-ellada/apply).

Ο Πρύτανης του Πανεπιστημίου Θεσσαλίας, [Καθηγητής κος Χαράλαμπος Μπιλλίνης](https://www.facebook.com/cbillinis) άνοιξε την εκδήλωση καλωσορίζοντας το κοινό, τονίζοντας τη σημασία της εκδήλωσης και την ανεπτυγμένη δραστηριότητα του Πανεπιστημίου στον αγροδιατροφικό τομέα, καθώς παρέχει σπουδές σε 5 διαφορετικά Τμήματα στη [Σχολή Γεωπονικών Επιστημών](https://www.uth.gr/spoydes/proptychiakes/schools-departments/sholi-geoponikon-epistimon) και το κορυφαίο [Τμήμα Κτηνιατρικής](https://www.vet.uth.gr/) που συγκαταλέγεται στα 100 καλύτερα του κόσμου!

Στη συνέχεια, η Αντιπρύτανις Καινοτομίας, Διεθνοποίησης, Συνεργασιών και Ψηφιακής Διακυβέρνησης [Καθηγήτρια κα Χρυσή Λασπίδου](https://laspidou.com/), πήρε τη σκυτάλη και μίλησε για τη σημασία της ανάδειξης, της υποστήριξης και της ενδυνάμωσης των γυναικών επιχειρηματιών στη Θεσσαλία, ενώ υπογράμμισε τον ρόλο τους ως καθοριστικό στην εξέλιξη του αγροδιατροφικού τομέα στην Ελλάδα.

Ακολούθως, η κα [Βανέσα Αρχοντίδου](https://nd.gr/arhontidoy-vanesa), εκπροσωπώντας τον οργανισμό “AWomanCanBe.org”, παρουσίασε μαζί με την ομάδα της τη διαδικασία υποβολής αιτήσεων για το πρόγραμμα EWA 2025 και απάντησε σε ερωτήσεις του κοινού, διευκρινίζοντας τα οφέλη και τις δυνατότητες που προσφέρει το πρόγραμμα.

Ιδιαίτερη στιγμή της εκδήλωσης αποτέλεσε το πάνελ συζήτησης με ερωτήσεις και απαντήσεις, στο οποίο συμμετείχε η περσινή νικήτρια του EWA στην Ελλάδα, κα Ειρήνη-Χριστίνα Σπανούλη, ιδρύτρια της επιχείρησης [Καρπολόγιο](https://www.karpologio.gr/). Η κα Σπανούλη μοιράστηκε την εμπειρία της από το πρόγραμμα, αναλύοντας πώς συνέβαλε ουσιαστικά στην ανάπτυξη της οικογενειακής της επιχείρησης και στην προσωπική της εξέλιξη ως επιχειρηματίας.

Η εκδήλωση ολοκληρώθηκε με ένα δημιουργικό workshop, στο οποίο οι συμμετέχουσες, χωρισμένες σε ομάδες και με την καθοδήγηση μεντόρων, εργάστηκαν πάνω στην εύρεση λύσεων σε πραγματικά προβλήματα που αφορούν τον αγροδιατροφικό κλάδο, ενισχύοντας έτσι την πρακτική εφαρμογή της γνώσης και την ομαδική συνεργασία.

Το Πανεπιστήμιο Θεσσαλίας και ο οργανισμός “AWomanCanBe.org” εκφράζουν τις θερμές τους ευχαριστίες σε όλες τις συμμετέχουσες, ανανεώνουν το ραντεβού για τις επόμενες δράσεις ενίσχυσης της γυναικείας επιχειρηματικότητας στην αγροδιατροφή και εύχονται καλή επιτυχία στις συμμετέχουσες.

**Social media posts**

Μια ξεχωριστή εκδήλωση αφιερωμένη στις γυναίκες στον αγροδιατροφικό τομέα!

Με ιδιαίτερη επιτυχία ολοκληρώθηκε η επιμορφωτική εκδήλωση που συνδιοργάνωσαν το Πανεπιστήμιο Θεσσαλίας και ο οργανισμός *AWomanCanBe.org*, με στόχο την ενημέρωση για το ευρωπαϊκό πρόγραμμα Empowering Women in Agrifood (EWA) 2025 που αφορά την ενδυνάμωση των γυναικών που επιχειρούν ή θέλουν να δραστηριοποιηθούν στον τομέα της αγροδιατροφής.

Ο Πρύτανης του Πανεπιστημίου Θεσσαλίας @cbillinis μίλησε για τους τομείς του αγροδιατροφικού τομέα που θεραπεύει το ΠΘ μέσω των προγραμμάτων σπουδών που προσφέρει στη Σχολή Γεωπονικών Επιστημών και του κορυφαίου Τμήματος Κτηνιατρικής, ενώ η Αντιπρύτανις @claspidou μίλησε για τη σημασία των γυναικών στον αγροδιατορφικό τομέα και την αναγκαιότητα της υποστήριξης και ανάδειξης τους.

🔍 Η εκδήλωση έκλεισε με ένα βιωματικό workshop και ένα πάνελ στο οποίο συμμετείχε η ομάδα του οργανισμού *AWomanCanBe.org* και η περσινή νικήτρια.

Ευχόμαστε καλή επιτυχία σε όλες τις συμμετέχουσες!